Johnny Madsen

Johnny Madsen (født 31. marts 1951 i Thyborøn) er en dansk musiker, sangskriver og kunstmaler bosat på Fanø. Udover adskillige soloalbums har han udgivet tre albums med trioen Dalton, der udover Madsen består af Allan Olsen og Lars Lilholt.

Karriere 

Johnny Madsen startede med at spille i lokale orkestre omkring Nr. Nissum Seminarium. I midten af 1970'erne blev han medlem af folkemusikgruppen Rumlekvadrillen, der udgav tre album. Mod slutningen af årtiet var han med i et bluegrassorkester ved navn La Porta Band, der også udgav et album.

Det var Madsens sange på dette album, der gav ham mod til at gå solo, og han debuterede med et album under eget navn i 1982, De tørre er de best... men våde er de flest. Han har siden haft stor succes med sin solide blues-baserede musik og sine ofte helt surrealistiske danske tekster. Med sit orkester, som består af Knud Møller på guitar, Henrik From på trommer og Niels Mogensen, kaldte Nello, der spiller bas og guitar, er han kendt for at give intense og medrivende koncerter, og han turnerer med jævne mellemrum i hele Danmark.
En speciel vinterforeteelse er turneer med en akustisk trio bestående af Madsen, Knud Møller og Henrik From.

Ved siden af sin egen karriere har Johnny Madsen været med i gruppen Hobo Ekspressen sammen med Peter Belli, Nanna og Billy Cross, og gruppen fik et pænt hit i 1989 med nummeret "En at bli' som".
Desuden har han i perioder turneret med Allan Olsen og Lars Lilholt som trioen Dalton, som har udgivet tre album, Dalton i 1992, Tyve ti i 2009 samt live-albummet Dalton var her! i 2010.

Ud over musikkarrieren har Johnny Madsen fra han var ganske ung malet, og han har efterhånden også opnået et ganske pænt navn inden for denne kunstart. Hans billeder er præget af ekspressionister som Vincent van Gogh og Jens Søndergaard. Han har udstillet sine værker flere steder, herunder i sit eget Madsens Galleri på Fanø samt på Jens Nielsen og Olivia Holm Møller Museet i Holstebro. 

I sin fritid er Johnny Madsen en ganske habil golfspiller.

Johnny Madsen har ved flere lejligheder afsløret sine markante politiske synspunkter. Johnny Madsen er selverklæret liberalist – den personlige frihed er det væsentligste for ham, og han langer gerne ud efter alle, der gør indhug i den.

Han blev i efteråret 2008 portrætteret i bogen Særling fra verdens ende. Samtaler om og med Johnny Madsen (People's Press) – skrevet af freelancejournalist Anders Houmøller Thomsen. Bogen blev i 2016 udgivet i en ny og opdateret udgave. Den udkom første gang som lydbog i 2021 (Impact Press).

Johnny Madsen er en af de få nulevende danskere som har en vej opkaldt efter sig. Hans barndomsvej, Tværvej der ligger tæt på Sneglehuset i Thyborøn, er omdøbt til Johnny Madsens Vej. Vejskiltet blev stjålet kort efter offentliggørelsen, men er dog siden blevet erstattet.

Diskografi

Soloalbum 

 De tørre er de best... men våde er de flest (1982)
 Madsens septiktanker (1986)
 Chinatown, yellow moon og den sorte fugl (1987)
 Udenfor sæsonen (1988)
 Nattegn (1989)
 Bounty Blue (1991)
 Halgal halbal – dobbelt live (1992 – dobbelt live-cd)
 Ses vi i Slesvig (1994)
 Madsens største – fyrre af de fede (1996 – dobbelt opsamlings-cd)
 Room service (1997)
 The Blues (1998 – engelsksproget)
 Checkpoint Charlie (1999)
 Den blinde lotterisælger... (2001)
 Regnmanden (2003)
 Madsen på den anden side (2004 – opsamlings-cd)
 En nat på Jorden (2005 – opsamlings-cd)
 Spidsen af kuglen (2007)
 De tørre & de bedste (2007 – dobbelt opsamlings-cd + live-cd og -dvd)
 Le New York (2011)
 Godt nyt (2015)

Med Dalton 

 1992 Dalton
 2009 Tyve ti
 2010 Dalton var her!

Referencer

Litteratur 
 Ole Lindboe (2007): Hvorom alting er - Johnny Madsen og maleriet, Madsens Galleri
 Anders Houmøller Thomsen (2008): Særling fra verdens ende, People'sPress
 Pia Elers (2011): Nattegn - et portræt af Johnny Madsen, People'sPress

Eksterne henvisninger 
 Officiel hjemmeside
 Hjemmeside for Madsens Galleri
 Gennemgang af Madsens politiske synspunkter
 Biografi om Johnny Madsen: "Særling fra verdens ende" af Anders Houmøller Thomsen

Rockmusikere fra Danmark
Kunstnere fra Danmark
Har spillet på Roskilde Festival
Personer i Kraks Blå Bog
Dalton